Ангелина Жекова
Лек за Лиса

chitanka.info

Разболя се Лиса.

Легна и застена:

— Боже, как ме втриса!

Как съм изпотена!

Мамини лисичета,

за лекарство тичайте!

— Накъде, дечица? —

спря ги кака Сврака.

— Мамичка Лисица

за лекарство чака.

— В работи такива

Меца най я бива.

Хукнаха при Меца.

— Лек за мама дай ни!

— Питайте Врабеца!

Цярове потайни

знае от човека,

влизал е в аптека…

— Врабчо, помогни ни!

Болничка е мама!

— Боровинки сини

наберете двама.

Болното ви майче

нека пие чайче!

Кума Лиса два дни

беше на диета.

Днес в дъбрави хладни

пак с децата шета.

Праща по ветреца

поздрав за Врабеца.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.